***Tuotantoeläinten hyvinvointiyhdistys ry:n (rekisteröity 31.10.2012, rek numero 208.922) säännöt***

***1 §***

***Yhdistyksen nimi ja kotipaikka***

Yhdistyksen nimi on Tuotantoeläinten hyvinvointiyhdistys TEH ry, Föreningen för husdjurens välbefinnande TEH rf ja kotipaikka Helsinki.

***2 §***

***Tarkoitus***

Yhdistyksen tarkoituksena on tuotantoeläinten hyvinvoinnin ja terveyden edistäminen, tuotantoympäristö huomioiden, seuraavilla tavoilla:

* Asiantuntijatiedon tuottaminen
* Tuotetun tutkimustiedon arviointi käytännön näkökulmasta.
* Vahvistaa ja tukea kotieläintalouden ammattilaisten osaamista ja kehittymistä
* Osallistuminen yhteiskunnalliseen keskusteluun.

Tarkoituksensa toteuttamiseksi yhdistys edistää jäsentensä ammatillista ja yhteiskunnallista tietoutta järjestämällä kokouksia, neuvontatilaisuuksia ja koulutusta sekä seuraa alan kehitystä ja lainsäädäntöä sekä toimii kotieläintalouden ammattilaisten yhteisenä foorumina. Yhdistys tekee näihin liittyviä aloitteita ja esityksiä sekä antaa lausuntoja, harjoittaa julkaisu- ja tiedotustoimintaa ja toimii muillakin vastaavilla tavoilla yhdistyksen päämäärän hyväksi.

Toimintansa tukemiseksi yhdistys voi ottaa vastaan lahjoituksia ja testamentteja sekä omistaa toimintaansa varten tarpeellista kiinteää omaisuutta.

***3 §***

***Jäsenyys***

Yhdistyksen varsinaisiksi jäseniksi voidaan hyväksyä henkilöjäseniä, joiden tarkoitusperät ovat sopusoinnussa yhdistyksen tarkoituksen kanssa. Jäseneksi voidaan hyväksyä
:

* Kotieläintalouden ammattilainen ja/tai toimija, joka haluaa edistää yhdistyksen toimintaa ja tarkoitusta (henkilöjäsen).

Yhdistykseen kannattajajäseniksi voidaan hyväksyä luonnolliset tai juridiset henkilöt tai oikeuskelpoiset yhteisöt, jotka haluavat tukea yhdistyksen toimintaa ja tarkoitusta. Kannattajajäsenellä on puheoikeus, mutta ei äänioikeutta yhdistyksen kokouksessa.

Jäseneksi hyväksymisestä päättää yhdistyksen hallitus.

***4 §***

***Jäsenmaksut***

Varsinaiset jäsenet suorittavat vuosittain jäsenmaksun, jonka perusteet, suuruus, perimistapa ja maksuaika määrätään vuosikokouksessa.

Kannattajajäsenet suorittavat vuosittain kannatusjäsenmaksun, jonka perusteet, suuruus, perimistapa ja maksuaika määrätään vuosikokouksessa.

***5 §***

***Jäsenen eroaminen ja erottaminen***

Jäsenen erotessa on tehtävä kirjallinen ilmoitus hallitukselle. Eroaminen lasketaan tapahtuvaksi sen kalenterivuoden lopussa, jonka aikana eroamisilmoitus on tehty. Jäsen on velvollinen maksamaan jäsenmaksun eroamispäivään saakka.

Hallitus on oikeutettu erottamaan jäsenen, joka on toiminut vastoin näitä sääntöjä tai muuten huomattavasti vahingoittanut yhdistystä toiminnallaan. Jäsen voi saattaa hallituksen päätöksen käsiteltäväksi yhdistyksen kokoukseen kirjallisesti kuukauden kuluessa erottamispäätöksestä tiedon saatuaan, paitsi milloin erottamisen syynä on jäsenmaksun maksamatta jättäminen.

Ennen erottamispäätöksen tekemistä on henkilöjäsenelle tai jäsenyhdistykselle varattava tilaisuus selityksen antamiseen asiassa

***6 §***

***Hallitus***

Yhdistyksen toimintaa johtaa täysi-ikäisistä varsinaisista jäsenistä valittu hallitus, johon kuuluu puheenjohtaja, varapuheenjohtaja ja vähintään kolme ja enintään kymmenen muuta jäsentä sekä näille henkilökohtaiset varajäsenet. Hallituksen jäsenten toimikausi on kaksi vuotta siten, että se alkaa välittömästi ja päättyy kun toinen vaalia seuraava vuosikokous päättyy. Hallituksen jäsenten peräkkäisten toimikausien määrä voi olla enintään kaksi.

Hallitus valitsee keskuudestaan puheenjohtajan ja varapuheenjohtajan vuodeksi kerrallaan.

Hallitus on päätösvaltainen, kun puheenjohtaja tai varapuheenjohtaja sekä vähintään puolet jäsenistä on saapuvilla. Päätökseksi tulee enemmistön mielipide. Äänten mennessä tasan ratkaisee kokouksen puheenjohtajan ääni, paitsi vaaleissa arpa.

Hallitus kutsutaan koolle puheenjohtajan niin päättäessä tai jos vähintään kolme hallituksen jäsentä sitä kirjallisesti esittävät.

Hallituksen tehtävänä on:

1. Johtaa yhdistyksen toimintaa sekä huolehtia yhdistyksen kokouksen tekemien päätösten täytäntöönpanosta;
2. Edustaa yhdistystä kaikissa niissä tapauksissa, joita varten yhdistys ei ole muuta edustajaa valinnut;
3. Kutsua koolle yhdistyksen kokoukset ja valmistella mahdolliset etäkokousmenettelyjen järjestelyt;
4. Hoitaa yhdistyksen omaisuutta ja vastata yhdistyksen tileistä;
5. Pitää jäsenluetteloa, määrätä yhteisöjäsenten yhteisömaksut sekä huolehtia jäsenmaksujen kantamisesta;
6. Valita ja erottaa yhdistyksen toimihenkilöt sekä määrätä heidän palkkaetunsa;
7. Antaa toimintakertomus ja valmistella yhdistyksen kokouksissa käsiteltävät asiat;
8. Muillakin tavoin edistää järjestön päämääriä.

***7 §***

***Vuosikokous***

Yhdistyksen vuosikokous pidetään ennen lokakuun loppua. Vuosikokouksessa käsitellään seuraavat asiat:

1. Kokouksen avaus

2. Valitaan kokouksen puheenjohtaja, sihteeri, kaksi pöytäkirjantarkastajaa ja tarvittaessa kaksi ääntenlaskijaa

3. Todetaan kokouksen laillisuus ja päätösvaltaisuus

4. Hyväksytään kokouksen työjärjestys

5. Esitetään tilinpäätös, toimintakertomus ja toiminnantarkastajien lausunto

6. Päätetään tilinpäätöksen vahvistamisesta ja vastuuvapauden myöntämisestä hallitukselle ja muille vastuuvelvollisille

7. Vahvistetaan toimintasuunnitelma, tulo- ja menoarvio sekä jäsenmaksujen suuruus seuraavalle vuodelle

8. Valitaan hallituksen jäsenet joka toinen vuosi.

9. Valitaan toiminnantarkastaja ja varatoiminnantarkastaja

10. Käsitellään muut kokouskutsussa mainitut asiat.

***8 §***

***Yhdistyksen kokouksen koolle kutsuminen***

Yleiset kokoukset kutsutaan koolle vähintään neljätoista (14) päivää ennen kokousta kirjallisesti kirjeitse tai sähköpostitse (saanti kuittauksella) toimitetulla kokouskutsulla.

Yhdistyksen hallitus voi myös päättää yhdistyksen kokoukseen osallistumisen sallimisesta myös tietoliikenneyhteyden tai muun teknisen apuvälineen avulla kokouksen aikana tai ennen kokousta edellyttäen, että osallistumisoikeus ja äänten laskennan oikeellisuus voidaan selvittää tavallisessa yhdistyksen kokouksessa noudatettaviin menetelmiin verrattavalla tavalla. Kokouskutsussa on mainittava, mikäli etäosallistuminen kokoukseen on mahdollista.

Yhdistyksen vuosikokous voi vuodeksi kerrallaan päättää kokouskutsun julkaisemisesta edellä mainitun lisäksi jollain muullakin tavalla.

Jos joku yhdistyksen jäsen haluaa saattaa jonkin asian käsiteltäväksi yhdistyksen kokouksessa, esitys on jätettävä kirjallisesti hallituksen valmisteltavaksi viimeistään kolmekymmentä (30) päivää ennen kokouspäivää.

Yhdistyksen muissa kokouksissa käsitellään kokousilmoituksissa mainitut asiat sekä ne asiat, jotka kokous päättää ottaa käsiteltäväksi.

Ylimääräinen kokous on kutsuttava koolle, jos hallitus katsoo sen tarpeelliseksi tai jos vähintään 1/10 yhdistyksen jäsenistä sitä kirjallisesti hallitukselta pyytää määrätyn asian käsittelyä varten.

 ***9 §***

***Äänestys***

Yhdistyksen kokouksissa on puhe- ja äänioikeus jokaisella henkilöjäsenellä. Kannattajajäsenillä on läsnäolo- ja puheoikeus. Päätökseksi tulee äänioikeutettujen enemmistön mielipide, ellei näissä säännöissä toisin määrätä. Äänten mennessä tasan ratkaisee puheenjohtajan ääni, paitsi vaaleissa arpa. Vaaleissa käytetään Iippuäänestystä, jollei kokous toisin päätä. Kullakin yhdistykseen kuuluvalla henkilöjäsenellä on yksi ääni kokouksessa.

***10 §***

***Nimenkirjoitusoikeus***

Yhdistyksen nimen kirjoittaa hallituksen puheenjohtaja yksin tai kaksi jäsentä yhdessä. Hallitus voi oikeuttaa hallituksen valitseman sihteerin yksin kirjoittamaan nimen.

***11 §***

***Sääntöjen muutos***

Muutoksia näihin sääntöihin voidaan tehdä, jos sitä varten kutsutussa yhdistyksen kokouksessa muutosehdotus hyväksytään vähintään kahden kolmasosan (2/3) enemmistöllä annetuista äänistä. Muutokset näihin sääntöihin täytyy hyväksyä 2 peräkkäisessä kokouksessa, joista ainakin toinen on yhdistyksen vuosikokous.

***12 §***

***Yhdistyksen purkaminen***

Yhdistyksen purkamisesta päätetään kahdessa vähintään neljäntoista (14) päivän väliajalla pidettävässä yhdistyksen kokouksessa vähintään kahden kolmasosan (2/3) enemmistöllä annetuista äänistä kummallakin kerralla.

Jos yhdistys päättää purkautua, sen omaisuus luovutetaan tuotantoeläinten hyvinvointia ja terveyttä edistäviin tarkoituksiin.

***13 §
Yhdistyslain määräykset***

Asioista, joista näissä säännöksissä ei ole määräyksiä, noudatetaan yhdistyslakia.